钦定古今图书集成/明伦汇编/官常典/第724卷 > 陈淬〈子仲刚 仲敏〉
## 钦定古今图书集成/明伦汇编/官常典/第724卷 > 陈淬〈子仲刚 仲敏〉

按《宋史忠义传》：“淬字君锐，兴化军莆田人。绍圣初，下
第，挟策西游。时吕惠卿帅鄜延，淬戎服往见，惠卿问
相见何事，淬曰：‘大丈夫求见大丈夫又何事’？惠卿器
之，补三班奉职，与西人接战于乌原，手杀十馀人，擒
其砦主秦。为左班殿直，鄜延路兵马都监，累迁武经
郎。丁外艰。宣和四年，召赴阙，授真定路分都监，兼知”
北砦、河北第一将。寻拜忠州团练使、真定府路马步
副总管。七年，金人入真定，淬以孤军御之，妻孥八人
皆遇害。建炎元年，辟诸军统制。宗泽命击金人于南
华，败之。兼大名府路都总管、兵马钤辖，擢知恩州。王
善者，金之种落也，拥兵十万，长驱两河，遂袭恩。淬与
长子仲刚拒战，贼飞刃及淬，仲刚以身蔽刃，死之。明
年，善复围陈州，淬大败善兵，拜宿州安抚使。李成叛，
诏以淬为御营使、六军都统、淮南招抚使讨之，三战
三捷。未几，金人犯采石，又檄淬回援建康。淬将中军，
戚方将前，王𤫉将后。淬曰：“彼众虽多，然止有二十艘，
一艘不越五十人，每至不过千人。吾伏兵葭芦翳荟
间，俟其旋济旋获，前后不相知，讫济当尽获矣。”杜充
不从。金兵遂犯板桥，诸军皆溃，淬独与战，势穷力尽，
据胡床大骂，刃交于胸而色不动，与其从子仲敏俱死。诏赠拱卫大夫、明州观察使，官其一子一婿。